钦定古今图书集成/明伦汇编/闺媛典/第164卷 > 邵宝妻万氏
## 钦定古今图书集成/明伦汇编/闺媛典/第164卷 > 邵宝妻万氏

按《宜兴县志》：万氏，邵宝妻，封君玙女吉之姊也。少聪
慧不群，八九岁时，父教以书，即能领略。十三，《孝经》《论
语》《列女传》诸书，皆通习成诵。一日，父见炊笼，启之，书
纸盈器，皆女所抄《列女传》也。扣所自，对曰：“欲学书，仍
默识此传耳。”父大异之。年十六归邵，六年而夫亡。有
一子，矢志抚孤，父母舅姑谙其素，不之强。力治女红
鬻钗环，为孤卒业。舅姑没，依两弟居。子长，育一孙而
亡。叹曰：“命如此。”仍抚孤孙，逾二十稔而卒，年七十二。
嘉靖七年旌表。